Colorado
        
         (delstat i USA)
Store norske leksikon,Geografi,Verdens geografi,Nord- og Mellom-Amerika,USAs geografi,Delstater og områder i USA
Colorado er en delstat i USA som grenser opp mot Utah i vest, Wyoming i nord, Nebraska og Kansas i øst, og Oklahoma og New Mexico i sør. Navnet er etter Coloradoelven, 'den rødfargede elv', som renner gjennom delstaten.
Colorado har et totalt areal på cirka 269 600 km2, og har 5 773 714 innbyggere (US Census, 2020). Hovedstad og største by er Denver.Colorado er ofte omtalt som Centennial State fordi den ble opptatt som den 38. delstaten i USA 1. august 1876, hundre år etter unionens tilblivelse. Natur og klima Colorado er USAs høyestliggende delstat, med en gjennomsnittshøyde på rundt 2000 moh. Den østlige del består av en tørr, gresskledt høyslette, 1100–1500 moh., som skråner nedover mot den nordamerikanske slette. Vest for høysletta ligger et fjellforland (Colorado Piedmont), hvor mesteparten av befolkningen bor. Beltet nord og sør for Denver, «Front Range», er et vekstområde for høyteknologi på linje med Californias Silicon Valley.Den vestre halvdel av delstaten domineres av Rocky Mountains med 1500 topper på over 3000 moh., hvorav en rekke når over 4000 moh. (50 er såkalte «fourteeners», topper på over 14 000 fot, altså 4267 moh. Høyest er Mount Elbert i Sawatch Range, 4401 moh. Den mest kjente er Pikes Peak (4302 moh.) i østre del av delstaten, kjent fra slagordet «Pikes Peak or Bust» fra pionertiden på Oregon Trail.Colorado har et kontinentalt klima, med relativt stor forskjell mellom sommer og vintertemperaturer. Områdets plassering langt inn på det amerikanske fastlandet, i kombinasjon med få store innsjøer, gir normalt et tørt klima. Befolkning Folketallet har steget raskt. I 1860 var det 35 000, i 1880 195 000, i 1950 1,3 millioner, i 1990 3,3 millioner. I perioden 1970–1980 var befolkningstilveksten 30,9 prosent, nesten tre ganger høyere enn landsgjennomsnittet. I tiåret 1980–1990 var den 14 prosent, i årene 1990–2000 30,6 prosent og fra 2000 til 2010 økte befolkningen med 16,9 prosent. Dette skyldes i stor grad tilflytting fra andre delstater, ikke minst fra press-stater som California.86,9 prosent av innbyggerne regnes som hvite, inkludert 21,8 prosent hispanics, og 4,6 prosent svarte (US Census, 2020). Folketettheten er relativt lav. Mer enn to tredjedeler bor i fjellforlandet (Piedmont); mer enn 86 prosent bor i tettbygd strøk. De største byene er hovedstaden Denver med 715 522 innbyggere, Colorado Springs med 478 961 innbyggere og Aurora med 386 261 innbyggere (US Census, 2020).Colorado sender to senatorer og sju representanter til kongressen. Næringsliv Jordbruket, som er avhengig av kunstvanning, har stor betydning for økonomien. De viktigste jordbruksproduktene er høy, hvete, mais og sukkerbeter. Husdyrholdet (storfe, svin, sau) er betydelig. Verdifulle mineraler omfatter kull, petroleum og molybden. Industrien er den klart viktigste sektor av økonomien. Sysselsettingen i industri økte i perioden 1967–1977 med hele 47 prosent, mot bare 1,4 prosent på landsbasis. Front Range øst for Denver er et voksende senter for høyteknologi, særlig elektronikk og datateknologi. Produksjonen omfatter ellers flydeler, næringsmidler, petroleumsprodukter, maskiner, jern og stål. Denver og Pueblo er ledende industribyer. Turismen er betydelig, spesielt vinterturismen har vist en sterk vekst i de senere år.Colorado har flere universiteter, blant annet University of Colorado i Boulder, grunnlagt 1861, statsuniversitetet i Fort Collins, grunnlagt 1870, og University of Denver, grunnlagt 1864, i tillegg US Air Force Academy (luftkrigsskolen) i Colorado Springs, grunnlagt 1955. Her ligger også kommandosenteret for luftforsvaret av Nord-Amerika (North American Aerospace Command, NORAD).Colorado står for om lag 1,8 prosent av USAs samlede bruttonasjonalprodukt i USA (U.S. Department of Commerce, 2021).Mars 2022 var den sesongjusterte arbeidsledigheten i Colorado på 3,7 prosent mot 3,8 prosent på landsbasis. Dette var en nedgang fra 6,1 prosent fra året før og toppnoteringen på 11,8 prosent i mai 2020 (Bureau of Labor Statistics, 2022). Historie Colorado har en rik urbefolkningshistorie. Dette bekreftes blant annet av et stort antall stedsnavn fra før-europeisk tid. En av mest kjente stedene fra områdets eldre historie er nasjonalparken Mesa Verde, hvor menneskelig aktivitet er kjent fra rundt 100 år evt.De opprinnelige urbefolkningsgruppene i Colorado var apache, arapaho, cheyenne, pueblo, shoshone og ute. Flere urfolk fra nærliggende stater har også vandret innom Colorado.De første europeerne som kom til dagens Colorado var spaniere fra Mexico. Landet øst for Rocky Mountains kom under USA ved Louisiana-kjøpet, landet vest for fjellene ble avstått av Texas og Mexico i 1848. Først etter gullfunnene i 1858 kom den amerikanske innvandringen i gang. Området ble organisert som territorium i 1861 og opptatt som den 38. staten i unionen i 1876. Les mer i Store norske leksikon USA USAs historie USAs geografi Delstater i USA Eksterne lenker US Census Bureau: QuickFacts: Colorado